

**РЕПУБЛИКА СРБИЈА**

**МИНИСТАРСТВО ПОЉОПРИВРЕДЕ, ШУМАРСТВА И ВОДОПРИВРЕДЕ**

**УПРАВА ЗА АГРАРНА ПЛАЋАЊА**

 На основу члана 8. став 2. тачка 3) Закона о пољопривреди и руралном развоју („Службени гласник РС, број 41/2009, 10/2013 – др. закон, 101/2016, 67/2021 – др. закон, 114/2021 и 19/2025) и члана 3. став 1. Правилника о условима и начину остваривања права на подстицаје у сточарству за тов јунади, тов свиња, тов јагњади и тов јаради („Службени гласник РС“, бр. 32/2023, 18/2024, 24/2024 и 42/2025), расписује

**Ј А В Н И П О З И В**

**ЗА ПОДНОШЕЊЕ ЗАХТЕВА ЗА ОСТВАРИВАЊЕ ПРАВА НА ПОДСТИЦАЈЕ У СТОЧАРСТВУ ЗА ТОВ ЈУНАДИ, ТОВ СВИЊА, ТОВ ЈАГЊАДИ И ТОВ ЈАРАДИ ЗА 2025. ГОДИНУ**

**Предмет Јавног позива**

**Члан 1.**

 У складу са чланом 3. став 1. Правилника о условима и начину остваривања права на подстицаје у сточарству за тов јунади, тов свиња, тов јагњади и тов јаради („Службени гласник РС“, бр. 32/2023, 18/2024, 24/2024 и 42/2025) (у даљем тексту: Правилник), Министарство пољопривреде, шумарства и водопривреде – Управа за аграрна плаћања (у даљем тексту: Управа), расписује Јавни позив за подношење захтева за остваривање права на подстицаје у сточарству за тов јунади, тов свиња, тов јагњади и тов јаради за 2025. годину (у даљем тексту: Јавни позив).

 Јавни позив садржи податке о начину подношења и роковима за подношење захтева за остваривање права на подстицаје, износу расположивих средстава по јавном позиву, као и друге податке потребне за спровођење јавног позива.

**Услови за остваривање права на подстицаје**

**Члан 2.**

 Право на подстицаје остварује правно лице, предузетник и физичко лице – носилац комерцијалног породичног пољопривредног газдинства, које испуњава услове прописане законом којим се уређују подстицаји у пољопривреди и руралном развоју и које је у Регистру пољопривредних газдинстава (у даљем тексту: Регистар) извршило обнову регистрације за текућу годину, пре подношења захтева за остваривање права на подстицаје, осим ако је ново комерцијално породично пољопривредно газдинство, односно пољопривредно газдинство први пут уписано у Регистар у текућој години у којој се подноси захтев за остваривање права на подстицаје.

 Лице из става 1. овог члана остварује право на подстицаје у сточарству за тов свиња за највише 6.000 грла товних свиња по регистрованом пољопривредном газдинству у току једне календарске године.

**Захтеви за остваривање права на подстицаје**

**Члан 3.**

 Захтев за остваривање права на подстицаје подноси се у року одређеном овим Јавним позивом, за грла предата кланици или извезена од дана истека рока за подношење захтева по претходном јавном позиву, односно од 12. априла. 2024. године, у складу са Правилником.

 Захтев за остваривање права на подстицаје подноси се посебно за сваку врсту товних грла, с тим да се за исту врсту товних грла подноси један захтев за остваривање права на подстицаје по једном јавном позиву.

 Испуњеност прописаних услова за остваривање права на подстицаје утврђује се на основу података на дан подношења захтева.

**Рок за подношење захтева**

**Члан 4.**

Зaхтeв за остваривање права на подстицаје по овом Јавном позиву, подноси се у периоду од 21. маја до 20. јуна 2025. године, закључно.

 Захтеве поднете пре почетка или после истека рока из става 1. овог члана, Управа одбацује решењем, у складу са законом којим се уређује општи управни поступак.

**Начин подношења захтева**

**Члан 5.**

 Лице из члана 2. Правилника покреће поступак за остваривање права на подстицаје избором и попуњавањем одговарајућег електронског обрасца захтева из члана 3. Правилника, пoсeбнo зa свaку врсту товних грлa, у *online* форми, непосредно у оквиру софтверског решења еАграр, који се потписује регистрованом шемом електронске идентификације високог нивоа поузданости, у складу са законом којим се уређује електронски документ, електронска идентификација и услуге од поверења у електронском пословању.

 Приликом пријема захтева из стaва 1. овог члана, Управа:

 1) обавештава корисника услуге електронске управе о свим подацима које је у складу са законом потребно прибавити за потребе вођења поступка за остваривање права на подстицаје и о обавези надлежног органа да по службеној дужности прибави податке из службених евиденција;

 2) омогућава кориснику услуге електронске управе да изјави да ће податке о личности из службених евиденција прибавити сам;

 3) обавештава о потребним подацима које је у складу са законом потребно прибавити за потребе вођења поступка за остваривање права на подстицаје, а који се односе на треће лице (члан породичног пољопривредног газдинства, члан породице и сл), као и о томе да је приступ тим подацима могућ само на основу пристанка тог лица, у складу са законом.

Електронски образац захтева из става 1. овог члана обухвата:

1) основне податке о подносиоцу захтева, и то:

(1) име и презиме, односно назив,

(2) јединствени матични број грађана (ЈМБГ), односно матични број (МБ),

(3) адресу (општина, место, улица и број) пребивалишта, односно седишта,

(4) број телефона,

(5) електронску пошту,

(6) број пољопривредног газдинства (БПГ),

(7) идентификациони број газдинства са животињама (ХИД) из Централне базе података о обележавању животиња, у складу са законом којим се уређује ветеринарство (у даљем тексту: Централна база података);

2) идентификациони број грла, односно бројевe ушних маркица из Централне базе података, за грла која су предмет захтева за остваривање права на подстицаје;

3) изјаву подносиоца захтева под кривичном и материјалном одговорношћу да:

(1) је извршио обележавање и регистрацију грла у Централној бази података,

(2) су товна грла која су предмет захтева за остваривање права на подстицаје била у власништву подносиоца захтева или члана породичног пољопривредног газдинства подносиоца захтева,

(3) су товна грла која су предмет захтева за остваривање права на подстицаје предата кланици, извезена или упућена на територију АП КиМ, у складу са Правилником,

(4) за исто грло није остварено право на подстицаје у складу са Правилником,

(5) су сви подаци наведени у захтеву за остваривање права на подстицаје тачни и истинити;

4) потпис подносиоца захтева, у складу са законом којим се уређује електронска управа, законом којим се уређује електронски документ, електронска идентификација и услуге од поверења у електронском пословању и Правилником.

 Електронски образац захтева из става 1. овог члана садржи и:

 1) изјаву подносиоца захтева, односно одговорног лица подносиоца захтева, да је упознат са одредбом члана 103. став 3. Закона о општем управном поступку („Службени гласник РСˮ, бр. 18/16, 95/18 – аутентично тумачење и 2/23 – УС), којом је прописано да у поступку који се покреће по захтеву странке орган може да врши увид, прибавља и обрађује личне податке о чињеницама о којима се води службена евиденција када је то неопходно за одлучивање, осим ако странка изричито изјави да ће те податке прибавити сама, као и да ако странка у року не поднесе личне податке неопходне за одлучивање органа, захтев за остваривање права на подстицаје за покретање поступка ће се сматрати неуредним, те да је сагласан да Управа за потребе поступка по овом захтеву може да изврши увид, прибави и обради личне податке о чињеницама о којима се води службена евиденција, а који су неопходни у поступку одлучивања по захтеву за остваривање права на подстицаје, као и податке о наменском рачуну породичног пољопривредног газдинства, односно пољопривредног газдинства,

или

 2) изјаву подносиоца захтева, односно одговорног лица подносиоца захтева да је упознат са одредбом члана 103. став 3. Закона о општем управном поступку, којом је прописано да у поступку који се покреће по захтеву странке орган може да врши увид, прибавља и обрађује личне податке о чињеницама о којима се води службена евиденција када је то неопходно за одлучивање, осим ако странка изричито изјави да ће те податке прибавити сама, као и да ако странка у року не поднесе личне податке неопходне за одлучивање органа, захтев за остваривање права на подстицаје за покретање поступка ће се сматрати неуредним, као и изјаву да ће самостално за потребе поступка по овом захтеву прибавити личне податке о чињеницама о којима се води службена евиденција, а који су неопходни за одлучивање у складу са Правилником.

 Електронски образац захтева из 1. овог члана садржи и поље чијим избором подносилац захтева потврђује да је изршио попуњавање и да подноси електронски захтев за остваривање права на подстицаје у складу са Правилником.

**Документација уз захтев за остваривање права на подстицаје**

**Члан 6.**

 Уз електронски образац захтева за остваривање права на подстицаје за грла предата кланици, у коме је подносилац захтева дао изјаву да је сагласан да Управа за потребе поступка по захтеву за остваривање права на подстицаје може да изврши увид, прибави и обради личне податке о чињеницама о којима се води службена евиденција, а који су неопходни за одлучивање по захтеву из члана 4. став 4. тачка 1) Правилника, прилаже се у електронској форми, непосредно у оквиру софтверског решења еАграр копија:

1) пријемнице за откупљена грла са спецификацијом грла за којa се подноси захтев за остваривање права на подстицаје, оверенa од стране надлежног ветеринарског инспектора, која је дата у Прилогу – Пријемница за откупљена товна грла, који је одштампан уз овај правилник и чини његов саставни део;

2) за фарме затвореног типа у складу са прописом којим се уређује начин обележавања и регистрације свиња доставља се и уверење о здравственом стању животиња, потписано од стране одговорног лица кланице и које садржи потпис и печат надлежног ветеринарског инспектора, са наведеним бројем грла и идентификационим бројем газдинства (ХИД) за групно обележавање свиња.

Уз електронски образац захтева за остваривање права на подстицаје за извезена грла или грла упућена на територију АП КиМ, у коме је подносилац захтева дао изјаву да је сагласан да Управа за потребе поступка по захтеву за остваривање права на подстицаје може да изврши увид, прибави и обради личне податке о чињеницама о којима се води службена евиденција, а који су неопходни за одлучивање по захтеву, из члана 4. став 4. тачка 1) Правилника, прилаже се у електронској форми, непосредно у оквиру софтверског решења еАграр:

1) копија откупног листа или признанице издата подносиоцу захтева од стране лица које је регистровано за откуп и извоз, односно превоз на територију АП КиМ и које је извршило извоз товних грла, односно превоз на територију АП КиМ, односно копија рачуна или фактуре издате од стране подносиоца захтева лицу које је регистровано за откуп и извоз, односно превоз на територију АП КиМ и које је извршило извоз товних грла, односно превоз на територију АП КиМ;

2) за пољопривредна газдинства која су регистрована за производњу и извоз живе стоке, односно превоз на територију АП КиМ и које је извршило извоз товних грла, односно превоз на територију АП КиМ, доставља се копија рачуна или фактуре издате од стране подносиоца захтева лицу које је крајњи купац;

3) копија међународне ветеринарске потврде (сертификата) за извезена грла, односно копија ветеринарског сертификата за домаћа грла намењена клању након отпреме, за грла упућена на територију АП КиМ;

4) копија списка грла која су извезена, односно упућена на територију АП КиМ са подацима о идентификационом броју грла, оверена од стране ветеринарског инспектора;

5) копија Јединствене царинске исправе, издате у складу са законом којим се уређује царински поступак за извезена грла.

Уз електронски образац захтева за остваривање права на подстицаје за товна грла у власништву подносиоца захтева која су држана на газдинству другог држаоца (кооперанта), у коме је подносилац захтева дао изјаву да је сагласан да Управа за потребе поступка по захтеву за остваривање права на подстицаје може да изврши увид, прибави и обради личне податке о чињеницама о којима се води службена евиденција, а који су неопходни за одлучивање по захтеву, из члана 4. став 4. тачка 1) Правилника, прилаже се у електронској форми, непосредно у оквиру софтверског решења еАграр и копија уговора између власника животиње и држаоца животиња овереног од стране надлежног јавног бележника, који нарочито садржи:

1) податке о броју газдинства на којем се животиња налази;

2) име и презиме држаоца животиње, односно власника газдинства;

3) име и презиме власника животиње са бројевима њихових пољопривредних газдинстава;

4) податке о броју животиња са бројевима њихових ушних маркица, који одговарају подацима из Централне базе података.

За товна грла у власништву подносиоца захтева која су држана на ХИД-у газдинства које није власништво подносиоца захтева, нити његовог члана пољопривредног газдинства, већ је подносилац захтева закупио објекат где се одвија процес производње, потребно је приложити у електронској форми, непосредно у оквиру софтверског решења еАграр и копију уговора између подносиоца захтева као закупца и власника ХИД броја закуподавца овереног од стране надлежног јавног бележника, који нарочито садржи:

1) податке о броју газдинства на којем се животиња налази (ХИД број, адреса објекта);

2) име и презиме закупца објекта;

3) име и презиме власника ХИД броја објекта.

Уз електронски образац захтева за остваривање права на подстицаје у коме је подносилац дао изјаву да ће самостално за потребе поступка по захтеву за остваривање права на подстицаје прибавити личне податке о чињеницама о којима се води службена евиденција, а који су неопходни за одлучивање у складу са овим правилником, из члана 4. став 4. тачка 2) Правилника, прилаже се у електронској форми, непосредно у оквиру софтверског решења еАграр:

1) очитана биометријска лична карта носиоца породичног пољопривредног газдинства, односно одговорног лица подносиоца захтева;

2) очитана биометријска лична карта члана породичног пољопривредног газдинства ако је тај члан породичног пољопривредног газдинства власник товних грла која су предмет захтева за остваривање права на подстицаје;

3) оригинал документације из ст. 1–3. овог члана.

**Регистрација за коришћење услуге софтверског решења еАграр**

**и техничка подршка подносиоцима захтева**

**Члан 7.**

 Физичко и правно лице користи услуге софтверског решења еАграр ако је регистровано.

 Орган управе надлежан за пројектовање, усклађивање, развој и функционисање система електронске управе региструје налог кориснику услуге електронске управе.

 Ако корисник услуге електронске управе повуче сагласност о прихватању услова коришћења услуга, надлежни орган из става 2. овог члана брише га из евиденције и затвара његов налог.

 Након регистрације, надлежни орган из става 2. овог члана кориснику услуге електронске управе обезбеђује коришћење Јединственог електронског сандучића, у складу са законом којим се уређује електронска управа.

 Учесник у електронском управном поступању за остваривање права на подстицаје у складу са Правилником, пријављује се на портал софтверског решења еАграр путем налога са Портала за електронску идентификацију (у даљем тексту: Портал еИД), који представља јединствено место за идентификацију и аутентикацију, односно регистрацију и пријаву корисника електронске управе.

 Регистрацију из става 1. овог члана, учесник може остварити на Порталу еИД, на адреси eid.gov.rs, путем квалификованог електронског сертификата или на шалтеру неког Регистрационог тела уз обавезно издавање параметара за активацију мобилне апликације ConsentID.

 Техничку подршку подносиоцу захтева за остваривање права на подстицаје у вези са електронским поступањем у складу са Правилником пружа:

 1) овлашћено лице Управе;

 2) лице које обавља саветодавне послове у пољопривреди, које има лиценцу за обављање тих послова и које је уписано у Регистар пољопривредних саветодаваца у складу са законом којим се уређује обављање саветодавних и стручних послова у области пољопривреде;

 3) овлашћено лице органа управе јединице локалне самоуправе према месту пребивалишта, односно седишта подносиоца захтева за остваривање права на подстицаје у складу са Правилником.

 Ближа техничка упутства о начину регистрације корисничког налога, пријави на систем, начину попуњавања и подношења електронског обрасца захтева у поступку за остваривање права на подстицаје, као и начину пружања техничке подршке подносиоцима захтева, објављују се на огласној табли Управе за арарна плаћања, Булевар краља Александра бр. 84, 11000 Београд, као и на званичној веб презентацији еАграр, на адреси https://eagrar.gov.rs.

**Пријем електронског обрасца захтева**

**Члан 8.**

 Управа омогућава пријем електронског обрасца захтева из члана 4. Правилника, као и других захтева и поднесака у оквиру поступка за остваривање права на подстицаје у складу са Правилником, преко портала софтверског решења еАграр, у складу са законом којим се уређује електронски документ и услуге од поверења у електронском пословању, прописа којим се прописује канцеларијско пословање органа државне управе и Правилником.

 Пријем електронског поднеска евидентира се у електронској писарници.

 Потврда о пријему електронског поднеска шаље се подносиоцу одмах, на исти начин на који је поднесак послат и садржи обавештење о пријему електронског поднеска, датум и време пријема и напредни електронски печат Управе.

 Време пријема електронског поднеска је време одређено квалификованим електронским временским жигом, у складу са законом којим се уређује електронски документ и услуге од поверења у електронском пословању.

 Кроз софтверско решење еАграр аутоматски се додељује број за сваки поднети захтев за остваривање права на подстицаје и под тим бројем се предузимају све радње и доносе сва акта за остваривање права.

 Поред броја аутоматски додељеног кроз софтверско решење еАграр, Управа може у оквиру остваривање права кроз софтверско решење еАграр додељивати и бројеве, односно ознаке које су интерног карактера.

**Износ подстицаја и**

**износ расположивих средстава по Јавном позиву**

**Члан 9.**

 Подстицаји у сточарству за тов јунади, тов јагњади, тов јаради и тов свиња, по овом Јавном позиву остварују се у износима подстицаја прописаним посебним прописом којим се уређује расподела подстицаја у пољопривреди и руралном развоју, и то:

 1) подстицаје за тов јунади у износу од 22.000 динара по грлу у тову;

 2) подстицаје за тов јагњади у износу од 3.000 динара по грлу у тову;

 3) подстицаје за тов јаради у износу од 3.000 динара по грлу у тову;

 4) подстицаје за тов свиња у износу од 1.500 динара по грлу у тову.

Увећање максималног износа подстицаја за 10% утврђује се за подручја одређених управних округа у складу са посебним прописом којим се уређује расподела подстицаја у пољопривреди и руралном развоју.

 Укупна расположива средства по овом Јавном позиву опредељују се у износу од 4.500.000.000 динара, у оквиру укупног износа који је за ову намену одређен посебним прописом којим се уређује расподела подстицаја у пољопривреди и руралном развоју

**Објављивање Јавног позива и**

**информације у вези расписаног јавног позива**

**Члан 10.**

 Јавни позив за подношење захтева за остваривање права на подстицаје у сточарству за тов јунади, тов свиња, тов јагњади и тов јаради за 2025. годину, објављује се на огласној табли Управе за аграрна плаћања, Булевар краља Александра бр. 84, 11000 Београд, као и на званичној интернет страници Министарства пољопривреде, шумарства и водопривреде <http://www.minpolj.gov.rs> и званичној интернет страници Управе за аграрна плаћања http://www.uap.gov.rs.

 Информације у вези расписаног Јавног позива доступне су на телефоне Инфо-центра Министарства пољопривреде, шумарства и водопривреде: 011/260-79-60 или 011/260-79-61, као и контакт центра Управе за аграрна плаћања 011/30-20-100 или 011/30-20-101, сваког радног дана од 7:30 до 15:30 часова, као и на званичној веб презентацији еАграр, на адреси <https://eagrar.gov.rs>.

**У Београду, 21. маја 2025. године,**

|  |  |
| --- | --- |
| **Број: 002225952 2025 14846 008 001 012 001****Дана: 21.05.2025. године** | **ДИРЕКТОР** **Слободан Николовски**  |